Marit Adeleide Andreassen
Store norske leksikon,Kunst og estetikk,Film, TV og teater,Norske skuespillere
Marit Adeleide Andreassen er en norsk skuespiller fra Svolvær. Mange vil huske henne som Sally Bowles i Cabaret på Oslo Nye Teater (2000) og som Hedda i Hedda Gabler på Nationaltheatret (2002).
Teaterroller Andreassen er utdannet fra Statens Teaterhøgskole (1993). Hun debuterte på Oslo Nye Teater som Elvira i Noël Cowards Vi bare spøker i 1993, og spilte senere fremtredende roller i musikalen Crazy For You (1995), Edward Albees Tre høye kvinner (1993) og Juleoratoriet etter Göran Tunström (1998) ved samme teater. Rollen som Polly Peachum i Bertolt Brechts Tolvskillingsoperaen tolket hun både for Nordland Teater (1994, konsertversjon) og Hålogaland Teater (1996).I 2001 gikk hun over til Nationaltheatret, hvor hun blant annet gjorde seg bemerket som Nille i Ludvig Holbergs Jeppe på Bjerget (2003). Hun hadde tittelrollen i Lysistrata på Hålogaland Teater i 2010. I StatsTeatrets 1349 – Pesten (2012) spilte hun rollen som Yersinia Pestis, oppkalt etter bakterien som forårsaket svartedauden, og i Nordland Teaters oppsetning av Arne Lygres Jeg forsvinner (2017) hadde hun rollen som Jeg. Film- og TV-roller Marit A. Andreassen har hatt sentrale filmroller i blant annet publikumssuksessene Jonny Vang (2003), av Jens Lien, og 37 og et halvt (2005) av Vibeke Idsøe. I Peter Flinths Beatles (2014), etter Lars Saabye Christensens bok, spilte hun Kims mor.Hun spilte Bente Isaksen i flere TV-serier og filmer etter Unni Lindells bøker: Drømmefangeren (2005), Slangebæreren (2005), Nattsøsteren (2007), Sørgekåpen (2008), Honningfellen (2008–2009) og Orkestergraven (2009).Andreassen har også hatt TV-roller i serier som Himmelblå (2010), Sara & Selma (2011) og Kampen for tilværelsen (2014–2015). Les mer i Store norske leksikon norsk teaterhistorie Eksterne lenker Sceneweb om Marit A. Andreassen Internet Movie Database om Marit A. Andreassen